Man val deur plafon, byna dood | Netwerk24
Deur Alet Van Der Walt 01 Maart 2019 21:51
’n Man is in ’n bedenklike toestand in die hospitaal opgeneem nadat hy tydens bouwerk by die Fourways Mall in Johannesburg deur ’n plafon geval het.
’n Man is beseer toe hy by die Fourways Mall deur ’n plafon geval het. Uitgebreide bouwerk word tans by die sentrum gedoen.Foto: TWITTER
Russel Meiring van ER24 sê paramedici van ER24 en Life Healthcare is Vrydagmiddag omstreeks 12:30 na die sentrum ontbied waar hulle ’n man aangetref het wat op die grond gelê het.
Paramedici het die man ondersoek en gesien hy het veelvuldige beserings opgedoen en is in ’n kritieke toestand.
Meiring sê die man se lewenstekens het tydens noodbehandeling verswak en hy moes geresussiteer word.
Ná ’n ruk het die man se toestand gestabiliseer en hy is na die Life Fourways-hospitaal opgeneem.
Die Fourways Mall het in ’n verklaring op sosiale media die voorval bevestig en sê die man is ’n subkontrakteur wat deur die dak na een vlak laer geval het.
Zoé van Onselen, bemarkingshoof van die sentrum, sê daar sal onmiddellik ’n ondersoek gedoen word om die oorsaak van die ongeluk vas te stel.
Die strengste veiligheidsmaatreëls geld tydens bouwerk by die sentrum, sê sentrumbestuur.
Meer oor: Johannesburg | Hospitaal | Val | Bouwerk